CELEX: 32010R0211
Language: sk
Date: 2010-03-11 00:00:00
Title: Nariadenie Komisie (EÚ) č. 211/2010 z  11. marca 2010 , ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku

13.3.2010   
            
            
               SK
            
            
               Úradný vestník Európskej únie
            
            
               L 65/14
            
         NARIADENIE KOMISIE (EÚ) č. 211/2010
   z 11. marca 2010,
   ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               Určité výrobky s obsahom nikotínu, ktoré majú fajčiarom pomôcť prestať fajčiť, zatrieďujú rôzne colné orgány členských štátov do položiek kombinovanej nomenklatúry (KN) 2106, 3004 alebo 3824, ustanovenej v prílohe I k nariadeniu (EHS) č. 2658/87.
            
         
               (2)
            
            
               V nariadení Komisie (EHS) č. 3565/88 zo 16. novembra 1988 o zatriedení určitého tovaru do kombinovanej nomenklatúry (2) sa žuvačka obsahujúca nikotín naviazaný na iónomeničovú živicu na napodobnenie chuti tabaku, ktorej použitie sa odporúča pre osoby, ktoré si želajú prestať fajčiť, zatrieďuje ako „potravinové prípravky“ podpoložky KN 2106 90. Súdny dvor Európskych spoločenstiev vo svojom rozhodnutí z 19. januára 2005 (3) rozhodol, že určité nikotínové náplasti určené na to, aby ich používateľom pomohli prestať fajčiť, sa zatriedia ako „lieky“ položky KN 3004.
            
         
               (3)
            
            
               S cieľom zabezpečiť jednotné uplatňovanie kombinovanej nomenklatúry, pokiaľ ide o tovar a výrobky na pomoc fajčiarom prestať fajčiť, je potrebné pridať doplnkovú poznámku 2 do kapitoly 30 kombinovanej nomenklatúry.
            
         
               (4)
            
            
               Výrobky určené na pomoc fajčiarom prestať fajčiť, ako sú tablety, žuvačky alebo iné prípravky, neumožňujú postupné a nepretržité uvoľňovanie nikotínu počas celého dňa a nemôžu sa považovať za výrobky, ktoré majú preventívny a terapeutický charakter. Je preto vhodné v doplnkovej poznámke stanoviť, že kapitola 30 týkajúca sa farmaceutických výrobkov nepokrýva výrobky, ako sú tablety, žuvačky alebo iné prípravky, určené na pomoc fajčiarom prestať fajčiť, ktoré patria do položky 2106 alebo 3824, okrem nikotínových náplastí.
            
         
               (5)
            
            
               Nikotínové náplasti majú preventívny a terapeutický charakter, keďže sa aplikujú priamo na pokožku, čím sa umožní postupné a nepretržité uvoľňovanie nikotínu počas celého dňa. Vzhľadom na ich preventívny a terapeutický charakter sa nikotínové náplasti zatrieďujú do kapitoly 30 a musia sa teda vňať z doplnkovej poznámky.
            
         
               (6)
            
            
               Nariadenie (EHS) č. 2658/87 by sa preto malo zodpovedajúcim spôsobom zmeniť a doplniť.
            
         
               (7)
            
            
               Výbor pre Colný kódex nevydal stanovisko v lehote stanovenej jeho predsedom,
            
         PRIJALA TOTO NARIADENIE:
   Článok 1
   Do časti dva oddielu VI kapitoly 30 prílohy I k nariadeniu (EHS) č. 2658/87 sa vkladá táto doplnková poznámka 2:
   
      
                  „2.
               
               
                  Táto kapitola sa nevzťahuje na výrobky, ako sú tablety, žuvačky alebo iné prípravky, určené na pomoc fajčiarom prestať fajčiť, ktoré patria do položky 2106 alebo 3824, okrem nikotínových náplastí.“
               
            
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. marca 2010
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 311, 17.11.1988, s. 25.
   
      (3)  Rozhodnutie z 19. januára 2005, C-206/03: Commissioners of Customs & Excise proti SmithKline Beecham, ECR [2005] I-415